LPN หุ้นอสังหาฯ หลบภัย
ในช่วงสุดสัปดาห์ที่ผ่านมา บริษัทแอล.พี.เอ็น.ดีเวลลอปเมนท์ (LPN) ทำการเปิดตัว 2 โครงการใหม่
18 ส.ค. 2554

ในช่วงสุดสัปดาห์ที่ผ่านมา บริษัทแอล.พี.เอ็น.ดีเวลลอปเมนท์ (LPN) ทำการเปิดตัว 2 โครงการใหม่ 
และมีผู้สนใจจองไปแล้ว 53% และ 12% ส่งผลให้ มียอดจองที่ 3,100 ล้านบาท และน่าจะสามารถทำได้ตามเป้าหมายทั้งปีที่วางไว้ 
ส่งผลให้นักวิเคราะห์บริษัทหลักทรัพย์ (บล.) ธนชาต คาดว่ากำไรไตรมาสแรกจะเติบโตกว่าช่วงเดียวกันของปีก่อนสวนทางกับบริษัทอสังหาริมทรัพย์ส่วนใหญ่จะมีกำไรที่ลดลง ดังนั้น LPN ยังเป็นหุ้นที่ปลอดภัยที่สุดในกลุ่ม และให้อัตราผลตอบแทนที่สูงอีกด้วย
นับตั้งแต่ต้นปีจนถึงปัจจุบัน LPNเปิดตัวคอนโดมิเนียมใหม่ 5 โครงการ โดย 3 โครงการแรกขายไปแล้ว 96% 100% และ 45% ส่วน 2 โครงการหลัง–ลุมพินี วิลล์ พิบูลสงครามริเวอร์วิว (900ล้านบาท) และลุมพินี วิลล์ แจ้งวัฒนะปากเกร็ด (1,850 ล้านบาท) เพิ่งจะเปิดตัว (Soft Llaunched) ไปเมื่อวันศุกร์ที่ผ่านมา และเพื่อทดลองตลาด LPN จึงเปิดให้จองเพียงบางชั้นเท่านั้น 
ภายในไม่กี่วันของการเปิดตัว มีผู้สนใจจองไปแล้ว 53% และ 12% ตามลำดับ ขณะที่ 48% ของโครงการใหม่ 5 โครงการมูลค่ารวม 4,700 ล้านบาท ถูกจองไปแล้ว ยอดจองตั้งแต่ต้นปีจนถึงวันที่ 21 มี.ค. อยู่ที่ 3,100 ล้านบาท คิดเป็น 19% ของเป้าหมายของ บล.ธนชาตและบริษัท สำหรับทั้งปี 2554 ที่ 1.6 หมื่นล้านบาท
แม้ว่ายอดจองในไตรมาสแรกจะมีจำนวนที่ไม่สูงเท่าใด เทียบกับไตรมาสแรกปีก่อนที่สูงสุด ทำลายสถิติที่ 6,500 ล้านบาท เนื่องจาก 3 ใน 6 โครงการใหม่ในปีที่ผ่านมาเปิดตัวในช่วงไตรมาสแรก ปี 2553 แต่ บล.ธนชาตเชื่อว่ายอดจองจะมีอัตราการเติบโตได้ตามเป้าที่ 7% ในปี 2554 ได้ไม่ยาก เนื่องจากจะมีการเปิดตัวโครงการในช่วงที่เหลือของปีนี้อย่างต่อเนื่อง (30% ของโครงการใหม่ปีนี้ มูลค่ารวม 1.6 หมื่นล้านบาท ได้เปิดตัวไปแล้ว) และโครงการที่ดีที่มีอยู่ในมือรอการเปิดขายโดยเฉพาะโครงการในกลุ่มตลาดระดับล่าง ราคาต่ำกว่า 1 ล้านบาทต่อยูนิต ซึ่งจับตลาดขนาดใหญ่ที่มีความต้องการที่แท้จริง และ 2 โครงการในพัทยาซึ่งเป็นเมืองท่องเที่ยวที่ได้รับความนิยม